**projektas**

**reg. Nr. T-224**

**2.25. darbotvarkės klausimas**

**Pasvalio rajono savivaldybės taryba**

**Sprendimas**

**DĖL PASVALIO RAJONO SAVIVALDYBĖS 2019–2023 metų veiklos prioritetų patvirtinimo**

2019 m. lapkričio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsnio 22 punktu, Strateginio planavimo savivaldybėse rekomendacijų, patvirtintų Lietuvos Respublikos Vyriausybės 2014 m. gruodžio 15 d. nutarimu Nr. 1435 „Dėl Strateginio planavimo savivaldybėse rekomendacijų patvirtinimo“, 18, 19 ir 20 punktais ir Pasvalio rajono savivaldybės strateginio planavimo organizavimo tvarkos aprašu, patvirtintu Pasvalio rajono savivaldybės tarybos 2014 m. spalio 22 d. sprendimu Nr. T1-199 „Dėl Pasvalio rajono savivaldybės strateginio planavimo organizavimo tvarkos aprašo patvirtinimo“ (Pasvalio rajono savivaldybės tarybos 2018 m. lapkričio 21 d. sprendimo Nr. T1-229 redakcija), Pasvalio rajono savivaldybės taryba nusprendžia:

patvirtinti Pasvalio rajono savivaldybės 2019–2023 m. veiklos prioritetus:

1. Atnaujinti ir plėsti Pasvalio rajono savivaldybės viešąją infrastruktūrą;

2. Gerinti švietimo, kultūros ir sporto paslaugas;

3. Sudaryti palankias sąlygas verslo plėtrai;

4. Užtikrinti socialinių ir sveikatos paslaugų teikimą.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Strateginio planavimo ir investicijų skyriaus vyr. specialistė

Karolina Grabauskienė

2019-11-05, tel. Nr. (8 451) 54030

Suderinta DVS Nr. RTS-242

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SAVIVALDYBĖS 2019–2023 metų veiklos prioritetų patvirtinimo**

**2019-11-05**

Pasvalys

1. **Problemos esmė.**

Pasvalio rajono savivaldybė savo veiklą organizuoja vadovaudamasi Pasvalio rajono savivaldybės strateginiais planais ir Savivaldybės biudžetu. Siekiant efektyviai planuoti Pasvalio rajono savivaldybės veiklą 2020–2022 m. laikotarpiui, bus parengtas trimetis strateginis veiklos planas. Atsižvelgiant į Lietuvos Respublikos Vyriausybės nutarimu patvirtintas Strateginio planavimo savivaldybėse rekomendacijas, jose numatyta, kad savivaldybių strateginiuose veiklos planuose rekomenduojama strateginių pokyčių dalyje suplanuoti savivaldybės veiklos prioritetus, kurie yra tvirtinami metams arba savivaldybės tarybos kadencijos laikotarpiui, susiejant juos su savivaldybės strateginio planavimo dokumentais ir savivaldybės tarybos daugumos veiklos programa. Veiklos prioritetai turi būti visiškai integruoti į strateginio veiklos plano programos turinį. Veiklos prioritetai gali atsispindėti konkrečios strateginio veiklos plano programos tiksle ar uždavinyje. Svarbiausi darbai gali būti atskira priemonė arba sudėtinė priemonės dalis. Savivaldybės veiklos prioritetai iš esmės peržiūrimi ir keičiami pasikeitus savivaldybės tarybos daugumai ar išrinkus naują savivaldybės tarybą.

Pasvalio rajono savivaldybės strateginio planavimo organizavimo tvarkos aprašo 17.2 punkte įtvirtinta nuostata, kad naujai išrinktos savivaldybės tarybos kadencijos laikotarpiui patvirtinami savivaldybės veiklos prioritetai.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos kriminogeninei situacijai ir korupcijai neturės.

Savivaldybės veiklos prioritetų nustatymas suprantamas kaip veiklos valdymo tobulinimas, pokyčių planavimas ir sudėtingų klausimų sprendimo koordinavimo įrankis. Patvirtinus veiklos prioritetus, toliau bus tęsiamas trimečio strateginio veiklos plano rengimas. Veiklos prioritetų įgyvendinimas bus planuojamas nustatant svarbiausius darbus, darbų įvykdymo terminus, planuojamus pasiekti rezultatus.

**3. Skaičiavimai, išlaidų sąmatos, finansavimo šaltiniai.**

Konkretus lėšų poreikis prioritetinėms veikloms įgyvendinti bus nustatytas ir kasmet tikslinamas rengiant savivaldybės trejų metų strateginį veiklos planą ir biudžetą.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Numatomo teisinio reguliavimo teigiamos pasekmės aptartos šio aiškinamojo rašto 2 dalyje. Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priimti papildomų teisės aktų nereikia.

**6. Sprendimo projekto iniciatoriai.**

Strateginio planavimo ir investicijų skyriaus vyriausioji specialistė Karolina Grabauskienė

**7. Sprendimo projekto rengimo metu gauti specialistų vertinimai ir išvados.**

Sprendimas parengtas atsižvelgiant į gautas išvadas ir rekomendacijas

Strateginio planavimo ir investicijų skyriaus vyr. specialistė Karolina Grabauskienė